‘રાઈટ!’ દસેક મિનિટની તપાસના અંતે ડૉકટરે પોતાનું કામ પૂરું કર્યું અને પ્રિન્શુને તેણે ડૉકટરોનું પેટન્ટેડ અભાસી સ્મિત આપ્યું. તેની વિચારધારા પાછી ખંડીત થઈ અને તેણે ડૉકટર સામે જોયું. ડૉકટર તેને રૂમના ખૂણામાં રહેલો એક દરવાજો બતાવતા બોલી, ‘યુ કેન યુઝ ધ ટોયલેટ નાઉ.’ સ્કેનિંગના એકાદ કલાક પહેલા ખૂબ પાણી પીવાની અને પેશાબ નહિ કરવાની સૂચના તેને અગાઉથી આપી દેવામાં આવી હતી માટે તેને ખરેખર એ ઈચ્છા હતી જ. ડૉકટરના ચહેરા પરની મુસ્કાનથી પોતાના સ્કેનિંગનો શું રિપોર્ટ હશે તેનો અંદાજ મેળવતા તેણી અંદર ગઈ અને ચારેક મિનિટ પછી જ્યારે તે બહાર આવી ત્યારે ડૉકટર સ્કેનિંગ મશીનની સ્ક્રીન પર કશુંક ગંભીરતાથી અવલોકી રહી હતી અને તેની સાથે જ એક એશિયન લાગતી બીજી ડૉકટર પણ હતી. બંને મેડીકલ ટર્મિનોલોજીમાં તેની જ ચર્ચા કરી રહ્યાં હતાં. થોડોક સમય બંને એ ચર્ચા કરી અને પછી એશિયન લાગતી ડૉકટર પ્રિન્શુ તરફ એક આભાસી સ્મિત વેરતી બહાર ચાલી ગઈ.